Forbruget af penicillin i Danmark fortsætter sin himmelflugt. Det steg i 2007 med 6,5 procent - den største stigning i en årrække. Det viser tal fra Lægemiddelstyrelsen. Problemet er, at det øgede forbrug giver øget resistens. Det betyder, at bakterier, der hidtil har været harmløse, kan blive svære at slå ihjel og dermed blive livsfarlige. - Vi kender patienter, der får store problemer, når de oplever at få en resistent bakterie. Man kan ikke lukke øjnene og tro, at problemet forsvinder, siger ledende overlæge på infektionsmedicinsk afdeling på Aalborg Sygehus professor Henrik Nielsen til Nordjyske Stiftstidende. Hidtil har Sundhedsstyrelsen ikke været ude med anbefalinger, som skal få lægerne til at begrænse forbruget af antibiotika. Ifølge overlæge Tove Rønne fra Sundhedsstyrelsen er det ikke et mål i sig selv at få knækket kurven, men at målrette forbruget. Praktiserende læge Jens Jørgen Damsgaard har medvirket i kvalitetsarbejde på området. Han efterlyser en kulturændring. - Ansvaret kan kun delvist placeres hos lægerne. Patienter og samfund har også et ansvar. Det ligger i tiden, at alt skal behandles her og nu. Der er ikke tid til, at ting går over af sig selv, siger han til avisen. /ritzau/

Referat:
Professor slår alarm over stigende forbrug af penicillin.
Sundhedsstyrelsen siger, det ikke er et mål i sig selv at knække
kurven.